Mientres los partíos recien salíos de les eleiciones faen cálculos d’intereses, y principien yá a incumplir les sos promeses, la vida política sigui, anque dalgunos -el gobiernu- nun s’entere. Asina que vamos cambiar un poco’l «rollu».
Ye bien sabío que los vieyos paises colonizadores -Inglaterra, Francia...- procuren caltener coles que fueron les sos colonies dalgunos vínculos especiales de rellación. Ye una forma d’alendar, de favorecer unes bones circulaciones de persones y mercancíes, con dalgún privilexu por parte y parte. Y eso al marxe de la mayor o menor coincidencia política, que pudiere estremase ente elles.
#000002
N’España, como ye davezu, nun asocede lo mesmo. La rellación coles que fueron les antigües colonies suel pasar por dificultaes, cuando non ye dafechamente inesistente. Recordemos la fuxida y l’abandonu de les colonies del llamáu Sahara Español, desdexando una situación caótica en beneficiu de Marruecos, tema qu’entovia nun ta solucionáu pese al emplazamientu de la ONU a España como país colonizador. Con Filipines, pese a la épica de los tan nomaos «últimos de Filipines», la rellación ye cuasi nula, y nin siquier quedó rastru del idioma español que ye práuticamente desconocíu. ¿Y Cuba? Paeció que, a lo llargo dellos años, yera posible caltener unes rellaciones de privilexu (pa dambos llaos, claro) pese al réxime comunista cubanu. Nestos casos siempre suelen anteponese los llazos históricos y sentimentales (y tamién comerciales), penriba los políticos. Amás, na islla hubo, y hai, una colonia d’españoles que viven y trabayen ellí y a los que podía tenese más atendíos.
#000003
Hubo, sorprendentemente, un antiguu políticu yá fallecíu qu’entendió esto perfeutamente: don Manuel Fraga Iribarne. Llantáu na derechona más clásica, heriede de dalgunes de les esencies del franquismu supo, ensin embargu, atalantar esa rellación privilexada cola antigua colonia y los sos habitantes. Y asina, cuando fue Presidente de la Xunta de Galicia, propició un averamientu al réxime castrista, viaxó él mesmu a la islla, ya invitó a Galicia al propiu Fidel Castro al que llevó hasta’l pueblu d’onde procedíen los sos antepasaos. D’esi mou tamién velaba polos intereses de los munchos gallegos -y de pasu otres comunidaes- asitiaos en Cuba.
#000004
Ensin embargu, dende les altes instancies polítiques d’España, o seya, dende los gobiernos centrales -al marxe d’ideoloxíes- caltúvose siempres una política vergoñosa, dexándose influyir polos comentarios de los otros gobiernos, europeos y norteamericanos, que, cola cara más dura del mundu, reprochaben al nuestru esi averamientu a «un rexime ensin llibertaes» (Ja, ja, ja... rises de fondu). Pero España, martillu d’herexes tenía de dar exemplu. Y asina, l’asunción de la culpabilidá llegó a tal puntu que, siendo presidente’l calamitosu Aznar, fue ésti mesmu’l que propunxo al restu los paises europeos emplegar una mayor dureza escontra’l réxime cubanu y suspender les rellaciones comerciales mentanto nun hubiere democracia naquel país. Les vieyes utres europées pa que quixeron más: aprobáronlo dafechu, descoyonándose de risa internamente, del suicidiu del «pequeñu-gran home» que renunciaba a una mayor presencia económica y comercial na islla. ¿Por qué nun propunxo lo mesmo con China, onde tampoco hai llibertaes, y que nos tien afogaos de productos suyos?
#000005
Agora, ensin que na política cubana hubiere nengún cambiu, el Presidente de los Estaos Xuníos, señor Obama, diz que bueno, que por qué vamos a tar tantu tiempu dándo-yos la espalda a los cubanos. Y patatín, y patatán y toos somos fíos de Dios, y qué coime, reiniciamos otra vuelta les rellaciones y equí paz y depués gloria, qu’hai munches perres pa invertir y negocios que facer. Y como equí’l que nun cuerre, esnala, lleo esti día que’l Primer Ministru francés, el señor Hollande, acompañáu d’un abondosu grupu d’empresarios, desplazóse a la guapa islla caribeña a facer política y, sobre too, negocios. Fue recibíu pola familia Castro en pleno (dambos hermanos) y diose un bañu de multitúes y seguro que tamién de mar.
#000006
Y nosotros, los que siempres somos mas papistes que’l Papa, equí con cara fatos viéndoles venir. Qu’empiecen ellos, nun vaya a ser que piensen.... No, home, non, pa eso somos la reserva espiritual d’occidente... Verás cuando al afroamericanu, o al so sucesor/a-y dea por llevase bien por exemplu, con Venezuela. Prestaríame ver lo que diríen el diariu El País y un tal Felipe González, que va de lliberador d’oprimíos. Seguro que lo mesmo qu’agora colo de Hollande: que ye una cosa mui bona y que yá lo dicíen ellos.
#000007
«Y en esto llegó Fidel...»
#000008
«Y llegó el Presidente y mandó a parar»
#000009
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000010